ตลท.ชี้กรณี Brexit กระทบทางอ้อมต่อไทย แนะดูปัจจัยพื้นฐานก่อนลงทุน
ตลท.ชี้กรณี Brexit กระทบทางอ้อมต่อไทย แนะดูปัจจัยพื้นฐานก่อนลงทุน
17 มิ.ย. 2559

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ช่วงนี้จะมีหลายเรื่องจากต่างประเทศที่จะมีผลในเรื่องการลงทุน โดยเฉพาะการลงประชามติของอังกฤษเกี่ยวกับการถอนตัวออกจากสหภาพยุโรป (Brexit) ในวันที่ 23 มิ.ย.อยากให้ผู้ลงทุนติดตามข้อมูลอย่างใกล้ชิด
ซึ่งเมื่อยิ่งใกล้วันลงประชามติ ข้อมูลจะมีการสวิงและผันผวนไปมาค่อนข้างมาก อาจจะมีผลให้ผู้ลงทุนตกใจได้บ้าง แต่ถ้าเป็นผู้ลงทุนที่ลงทุนในระยะยาวก็คงมีการตัดสินใจลงทุนไปแล้วก่อนหน้านี้ แต่ถ้าเป็นผู้ลงทุนใหม่หรือผู้ลงทุนเพิ่มเติมอยากให้ติดตามข้อมูลอย่างใกล้ชิด พิจารณาจากปัจจัยพื้นฐานของบริษัทจดทะเบียนที่จะลงทุนเป็นหลัก เพราะไม่ว่าจะมีเหตุการณ์อะไรเกิดขึ้น แต่ตัวพื้นฐานจะไม่มีการเปลี่ยนแปลง
“เรื่องข่าววันที่ 23 มิ.ย.จะมีผลกระทบต่อจิตใจนักลงทุนให้หวั่นไหว ในส่วนของตลาดฯ จะมีการติดตามข้อมูลอย่างใกล้ชิด และปัจจุบันเรื่องข้อมูลข่าวสารจะมีตลอด 24 ชั่วโมงอยู่แล้ว เชื่อว่าทุกคนจะได้ติดตามข้อมูลข่าวสารกันอยู่เสมอ ส่วนเรื่องตัวเลขการลงทุนระหว่างไทยกับอังกฤษ ไม่มีการลงทุนระหว่างกันมากนัก คาดว่าเมื่อเรื่องนี้เกิดขึ้นจะไม่มีผลกระทบต่อตลาดของไทยโดยตรง แต่ต้องยอมรับว่าอังกฤษเป็นเมืองที่มีความสำคัญเรื่องการลงทุนในตลาดโลก เมื่อเรื่องนี้เกิดขึ้นจะมีผลกระทบต่อตลาดทุนของประเทศอื่น ๆ อาจจะมีผลทางอ้อมถึงตลาดของไทยด้วย ซึ่งตลาดฯจะติดตามข้อมูลอย่างใกล้ชิด”
                